
REFERAT DE APROBARE
pentru proiectul de hotărâre  privind aprobarea rezilierii contractului de concesiune nr.131.923/2019 încheiat între municipiul Alba Iulia și SC DREW FARM TO TABLE SRL

Prin proiectul de hotărâre supus spre dezbatere Consiliului Local al municipiului Alba Iulia, propun să se ia în discuție aprobarea rezilierii unilaterale a contractului de concesiune nr.131.923/2019 încheiat între municipiul Alba Iulia și SC DREW FARM TO TABLE SRL, începând cu data adoptării de către Consiliul Local al municipiului Alba Iulia a prezentului proiect de hotărâre.

La întocmirea proiectului de hotărâre, s-au avut în vedere următoarele:


În decursul timpului, Cetatea Alba Carolina – Fortificație de tip Vauban, a cunoscut ample lucrări prin care s-a urmărit restaurarea, conservarea și introducerea în circuitul turistic a acestui obiectiv.


Toate eforturile depuse de Primăria și Consiliul Local al municipiului Alba Iulia în acest scop, au fost încununate de succes, municipiul Alba Iulia devenind o destinație din ce în ce mai atractivă pentru un număr tot mai mare de turiși români și străini, prin aceasta orașul devenind din ce în ce mai atrăgător și pentru potențialii investitori care – prin investițiile pe care le-au realizat sau urmează să le pună în operă în următorii ani – pot contribui la dezvoltarea economico-socială a orașului și culturală a orașului, precum și la creșterea veniturilor la bugetul local.


Prin urmare, pentru amenajarea, restaurarea, punerea în valoare și exploatarea cât mai eficientă a spațiilor din incinta cetății, în scopul dezvoltării cât mai armonioase a principalului obiectiv turistic al municipiului Alba Iulia(Fortificația de tip Vauban) și a orașului în general, prin atragerea capitalului privat și implicarea potențialilor investitori care s-au arătat interesați să desfășoare diverse activități în zona istorică a orașului cât și în scopul degrevării bugetului local de efectuarea unor cheltuieli deloc de neglijat, prin hotărâri ale Consiliului Local al municipiului Alba Iulia s-a decis concesionarea prin licitație publică a acestor spații.

Astfel, prin dispozițiile HCL nr.144/2015 s-a aprobat concesionarea prin licitație publică a spațiului nr.7 cu indicativul M7C2 situat în incinta fortificației bastionare de tip Vauban, Contragarda Bastionului Sf.Carol.


În urma desfășurării procedurilor de licitație publică, conform dispozițiilor legale în vigoare la acea dată, s-a constatat un nivel relativ scăzut de interes din partea potențialilor investitori, motivul principal fiind acela că nivelul costurilor pe care o astfel de investiție îl implică este unul destul de ridicat datorită, în principal, faptului că acest spațiu face parte dintr-un monument istoric de clasă A, de interes național, astfel încât sunt necesare avize ale organelor de specialitate ale diferitelor autorități publice (de ex.Ministerul Culturii) , avize pentru a căror emitere sunt necesare studii, proiecte, planuri care nu pot fi întocmite decât de către persoane fizice sau juridice de specialitate, autorizate de Ministerul Culturii, iar toate lucrările necesare restaurării, conservării, punerii în valoare și introducerii în circuitul economic și turistic a spațiului în cauză nu pot fi efectuate decât cu firme specializate, autorizate de Ministerul Culturii și care să dețină personal specializat în lucrul pe monumente istorice, personal care – de asemenea – trebuie să fie autorizat de Ministerul Culturii, neputând fi utilizate orice fel de materiale care se găsesc în comerț, ci doar acele materiale care asigură o restaurare cât mai exactă a bunurilor supuse acestor lucrări, respectându-se – cât mai mult cu putință – originalitatea obiectivului.


În cele din urmă, după repetarea procedurilor de licitație publică pe o perioadă mai mare de timp, între Municipiul Alba Iulia și SC DREW FARM TO TABLE SRL a fost încheiat contractul de concesiune înregistrat sub nr.131.923/2019(pentru o mai bună edificare a dumneavoastră, acest contract este atașat prezentului proiect de hotărâre), contract prin care se urmărea amenajarea spațiului ce face obiectul acestuia cu următoarele funcțiuni:restaurant cu specific tradițional și berărie, seminarii de informare istorică a turiștilor, expoziții de pictură și produse tradiționale, seri speciale organizate cu ocazia sărbătorilor, seri cu tematică în domeniul muzicii și literaturii, ateliere creative pentru copii și vârstnici.


Potrivit dispozițiilor pct.5.2.2. și pct.5.2.3. Ale Cap.V, subcapitolul 5.2 din contract,  SC DREW FARM TO TABLE SRL avea obligația ca în termen de cel mult 3 luni de la data predării către acesta prin proces-verbal de predare-primire a bunului ce face obiectul contractului, concesionarul să obțină autorizația de construire, precum și toate avizele, acordurile și autorizațiile necesare potrivit reglementărilor legale în vigoare pentru demararea lucrărilor de restaurare, conservare amenajare și punere în valoare a spațiului ce face obiectul contractului, iar în termen de cel mult 6 luni de la data obținerii autorizației de construcție, concesionarul avea obligația finalizării în totalitate a acestor lucrări.


La solicitarea concesionarului, în contextul generat de pandemia de coronavirus, prin Actul adițional nr.1, încheiat în temeiul HCL nr.177/2020, termenul de obținere a autorizației de construcție a fost prelungit cu 6 luni de la data obținerii de către concesionar a avizului Ministerului Culturii.


Cu toate că de atunci a trecut o lungă perioadă de timp, concesionarul nu a efectuat nici până astăzi demersurile necesare obținerii autorizației de construire.


Mai dorim să preciză faptul că, în conformitate cu dispozițiile cap.IV din contract, SC DREW FARM TO TABLE SRL a beneficiat de scutire de la plata redevenței (în cuantum de 1.050 euro/lună) datorate pe întreaga perioadă de desfășurare a lucrărilor necesare funcționalizării bunului concesionat, urmând ca plata redevenței să fie efectuată doar de la data consemnată în procesul-verbal de recepție la terminarea lucrărilor.


Totodată, potrivit dispozițiilor pct.5.2.20. al cap.V subcapitolul 5.2. din contract, concesionarul avea obligația ca în termen de cel mult 90 de zile de la data semnării contractului să depună cu titlu de garanție, o sumă fixă, reprezentând 10% din suma obligației de plată către concedent datorată pentru primul an de exploatare, obligație pe care – de asemenea – concesionarul nu a respectat-o deși a fost notificat de mai multe ori, ultima dată prin adresa înregistrată sub nr.80.559/2023.


Având în vedere cele mai sus arătate consierăm că rezultă cu claritate faptul că  SC DREW FARM TO TABLE SRL  nu și-a respectat obligațiile contractuale care îi revin și, prin urmare, se evidențiază lipsa de interes aacesteia în derularea conformă a contractului,astfel încât în baza dispozițiilor pct.5.2.2. și pct.5.2.3. Ale Cap.V, subcapitolul 5.2 din contract, în interesul unei bune gestiuni și exploatării eficiente a bunurilor din domeniul public al Municipiului Alba Iulia, propunem Consiliului Local al municipiului Alba Iulia spre dezbatere prezentul proiect de hotărâre.


La redactarea prezentului proiect de hotărâre au mai fost avute în vedere dispozițiile OG nr.21/2006 privind regimul concesionării monumentelor istorice, aprobată cu modificări prin Legea nr.454/2006, ale art.129 alin.(2) lit."c", art.129(6) lit.”a”, ale art.139 alin.(3) lit.”g”, ale art.196 alin.(1) lit.”a” și ale art.327 alin.(1) lit.”d” din OUG nr.57/2019 privind Codul Administrativ, cu modificările și completările ulterioare.

